ก.ล.ต. เปิดเฮียริ่งเกณฑ์การรายงานการถือหลักทรัพย์ของบุคคลวงใน
ก.ล.ต. เปิดเฮียริ่งการรายงานการถือหลักทรัพย์ของบุคคลวงในเพื่อให้ผู้ลงทุนสามารถติดตามการซื้อขายหลักทรัพย์ของบุคคลวงในได้ดีขึ้น
20 ธ.ค. 2559

ก.ล.ต. เปิดรับฟังความเห็นเกณฑ์การรายงานการถือหลักทรัพย์ของบุคคลวงในเพื่อให้ผู้ลงทุนสามารถติดตามการซื้อขายหลักทรัพย์ของบุคคลวงในได้ดีขึ้น
ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เปิดรับฟังความคิดเห็นการปรับปรุงประกาศการจัดทำและเปิดเผยรายงานการถือหลักทรัพย์ของบริษัทจดทะเบียน (บจ.) โดยบุคคลวงใน เพื่อให้ผู้ลงทุนสามารถติดตามความเคลื่อนไหวเกี่ยวกับการซื้อขายหลักทรัพย์หรือผลิตภัณฑ์ทางการเงินของบุคคลวงในได้ดียิ่งขึ้น
โดยการปรับปรุงประกาศในครั้งนี้สืบเนื่องจากการแก้ไขพระราชบัญญัติหลักทรัพย์และตลาดหลักทรัพย์ในมาตรา 59 ซึ่งเดิมกำหนดหน้าที่ของบุคคลที่จะต้องรายงานการถือและการเปลี่ยนแปลงการถือผลิตภัณฑ์ทางการเงินที่เกี่ยวข้องกับหลักทรัพย์ของ บจ. ไว้เฉพาะบุคคลที่ดำรงตำแหน่งกรรมการ ผู้บริหาร และผู้สอบบัญชี พ.ร.บ. หลักทรัพย์ฯ ที่ปรับปรุงจะขยายให้ผู้ที่มีหน้าที่ต้องรายงานดังกล่าวเป็นไปตามที่ประกาศ ก.ล.ต. กำหนด
ทั้งนี้ ก.ล.ต. จึงมีแนวคิดปรับปรุงประกาศที่เกี่ยวข้องให้มีความเหมาะสมและสอดคล้องกัน โดยขยายขอบเขตผู้มีหน้าที่ต้องรายงานให้รวมไปถึงผู้บริหารชั่วคราว ผู้ทำแผน ผู้บริหารแผน นอกเหนือจากกรรมการ ผู้บริหาร และผู้สอบบัญชีที่มีหน้าที่ต้องรายงานตามเกณฑ์เดิม และปรับปรุงการนับรวมการถือผลิตภัณฑ์ทางการเงินที่เกี่ยวข้องกับหลักทรัพย์ของ บจ. โดยบุคคลใกล้ชิดกับผู้มีหน้าที่รายงานด้วย
นอกจากนี้ ยังได้ขยายประเภทของหลักทรัพย์ที่ต้องรายงานให้ครอบคลุมถึงหลักทรัพย์หรือสัญญาซื้อขายล่วงหน้าที่ออกโดยบุคคลอื่น อาทิ ใบสำคัญแสดงสิทธิอนุพันธ์ที่มีหลักทรัพย์ของ บจ. เป็นปัจจัยอ้างอิง ทั้งนี้ ได้ปรับปรุงช่องทางการรายงานให้สามารถส่งรายงานได้ในรูปแบบอิเล็กทรอนิกส์ด้วย